**Dunkertreff i Trøndelag**

Sammen med Trøndelag Harehundklubb arrangerte Dunker-ringen 4. mai, på Sandmoen sør for Trondheim, en temakveld hvor dunkeren som jakthund sto i fokus. Hele 55 harejaktinteresserte var tilstede, noe arrangørene var særdeles godt fornøyde med. Etter koronaens to år med nedstengelser, var det både nyttig og hyggelig igjen å kunne møte likesinnede i et distriktsmøte og prate om harejakt og dunkeren som harehundrase.

Det ble tatt initiativ til møtet av Sør Trøndelag HHK ved leder Hans Christian Pefersen. Han tok seg også av den praktiske delen av arrangementet. Fra Dunker-ringen stilte leder, Bjarne Oppegård, og Jan Havdal, som er leder i avlsrådet for dunker. Bjarne foredro om harejaktas historie, utviklingen av dunkeren som rase og ga litt informasjon om og fra Dunker-ringen. Jan orienterte om arbeidet i avlsrådet. Det ble lagt spesiell vekt på at det denne sesongen ser ut for å bli for få dunkerkull i forhold til målsettingen. Så langt ser det ut for å kunne bli produsert bare litt over 100 valper i år, og det er langt fra målsettingen om ca 150. Derfor ble eierne av avlsverdige tisper sterkt anmodet om å pare tispene sine.

Hans Christian og Jan hadde på forhånd invitert en rekke dunkereiere til å komme til møtet og ta med seg sine dunkere. Som siste del av kveldens program var det derfor framvisning av ca 20 hunder som ble behørlig beskuet og kommentert. Alt fra jaktchampioner til små valper ble framvist. Det er ingen tvil om at det fortsatt er mange gode dunkere i Trøndelag! Tidligere ble jo Trøndelag definert som et av de viktigste dunkerdistriktene i landet.

Dunker-ringen retter en stor takk til Trøndelag HHK for initiativet til og samarbeidet om denne temakvelden. Den var så vellykket at den bør «kopieres» i andre deler av landet i tida framover.